KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2011. február 23-i ülésére)

TÁRGY:  A 2011/2012-ES TANÉV BEISKOLÁZÁSI RENDJÉNEK MEGHATÁROZÁSA

A tanköteles tanulók általános iskolába történő beíratásáról a közoktatási intézmények működési rendjéről szóló 11/1994. (VI.8.) MKM rendelet 16.§  (1) bekezdése értelmében szülő március 1-je és április 30-a között - a községi, városi, fővárosi kerületi, megyei jogú városi önkormányzat által meghirdetett időpontban - köteles beíratni tanköteles gyermekét (a továbbiakban: tanköteles) a lakóhelye szerint illetékes vagy a választott iskola első évfolyamára. Az iskola a beiratkozás idejét a határidőt megelőzően legalább harminc nappal köteles nyilvánosságra hozni.

A közoktatásról szóló 1993. évi LXXIX. törvény 6. §-a előírja, hogy a Magyar Köztársaságban – a törvényben meghatározottak szerint – minden gyermek tanköteles.

A gyermek, ha eléri az iskolába lépéshez szükséges fejlettséget, legkorábban abban a naptári évben, amelyben a hatodik, legkésőbb amelyben a nyolcadik életévét betölti, tankötelessé válik. A gyermek, ha az iskolába lépéshez szükséges fejlettséget elérte, abban a naptári évben, amelyben a hatodik életévét május 31. napjáig betölti, megkezdi a tankötelezettség teljesítését. A szülő kérelmére a gyermek megkezdheti a tankötelezettség teljesítését akkor is, ha a hatodik életévét december 31. napjáig tölti be.

A szülői nyilatkozatok és az óvoda igazgatójának tapasztalatai alapján a 2011/2012-es tanévben az általános iskola első évfolyamára jelentkező tanulók száma várhatóan 126-132 fő között lesz.

A közoktatásról szóló 1993. évi LXXIX. törvény 3. számú mellékletének I. fejezete az általános iskola 1-4. évfolyamos osztályok átlaglétszámát 21 főben, a maximális létszámát 26 főben állapítja meg. A jogszabály lehetőséget ad arra is, hogy az osztályok törvény által előírt maximális létszámát legfeljebb húsz százalékkal át lehet lépni a tanítási év indításánál, amennyiben az iskolában az adott évfolyamon legfeljebb két iskolai osztály indul. 
Javaslom, hogy az osztályok maximális létszámmal való működtetésével a 2011/2012-es tanévben a kiskőrösi tagintézményekben 5 első évfolyamos osztály induljon.
A beiskolázás során ügyelni kell arra is, hogy a halmozottan hátrányos helyzetű tanulóknak iskolánkénti elosztása a közoktatásról szóló törvény 66. § (2) bekezdésének megfelelően történjen.

A fentiek alapján javaslom, hogy a Képviselő-testület a 2011/2012-es tanévre vonatkozóan az általános iskolai beiratkozás időpontját a határozat-tervezetben foglaltak szerint határozza meg.

Kiskőrös, 2011. február 9.
Domonyi László sk.
polgármester
HATÁROZAT-TERVEZET

A Képviselő-testület a 2011/2012-es tanév beiskolázási rendjét az alábbiak szerint határozza meg:

1. 
Az általános iskolák első évfolyamára történő beíratás időpontját 2011. április 11-én, és 12-én 8.00 órától 18.00 óráig tartó időtartamra tűzi ki.

2. A Képviselő-testület javasolja, hogy a 2011/2012-es tanévben a 4/2001 sz. Képv. Test határozattal megállapított felvételi körzethatárok figyelembevételével a KTKT Egységes Iskola és Szakiskola Bem József Általános Iskola tagintézményében 3, a Petőfi Sándor Általános Iskola tagintézményében 2 első évfolyamos osztály induljon. A működési feltételeinek biztosítása érdekében Kiskőrös Város Önkormányzata a 70/2008. számú Képv. test határozatának mellékletét képező, „A közös igazgatású közoktatási intézmény létrehozásáról, működtetéséről és finanszírozásáról szóló megállapodás” III/2. pontjában foglaltak szerint hozzájárul.

